KOMISJONI RAKENDUSOTSUS (EL) 2019/641,

17. aprill 2019,

milles käsitletakse 1R-trans-fenotriini sisaldava biotsiidipere loa tingimusi, mille kohta Iirimaa on edastanud teatise kooskõlas Euroopa Parlamendi ja nõukogu määruse (EL) nr 528/2012 artikliga 36

(teatavaks tehtud numbri C(2019) 2837 all)

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 36 lõiget 3,

ning arvestades järgmist:

(1) 20. augustil 2015 esitas äriühing CSI-Europe (edaspidi „taotleja“) mitme liikmesriigi, sealhulgas Saksamaa (edaspidi „asjaomased liikmesriigid“) pädevale asutusele taotluse sipelgate vastu kasutatavate, toimeainet 1R-trans-fenotriini sisaldavate peibutussöödaga insektitsiidide tootepere (edaspidi „vaidlusalune tootepere“) paralleelseks vastastikuseks tunnustamiseks. Iirimaa toimis määruse (EL) nr 528/2012 artikli 34 lõikes 1 osutatud taotluse hindamise eest vastutava liikmesriigina (edaspidi „referentliikmesriik“).

(2) Vastavalt määruse (EL) nr 528/2012 artikli 35 lõikele 2 esitas Saksamaa 30. juunil 2017 koordineerimisrühmale ja taotlejale vastuväited, märkides, et vaidlusalune tootepere ei vasta nimetatud määruse artikli 19 lõike 1 punkti b alapunktis i sätestatud tingimusele.

(3) Saksamaa leidis, et tõhususandmed, mille taotleja esitas ja mida referentliikmesriik hindas, ei ole vastuvõetavad. Saksamaa kahtles, kas peibutussööda maitseomadusi on laboratoorsete katsetega piisavalt tõendatud. Samuti seadis ta kahtluse alla väliuuringu asjakohasuse, kuna seda ei tehtud kevadel, ning ka taotleja tehtud statistilise analüüsi kehtivuse. Lisaks ei nõustunud Saksamaa referentliikmesriigi tehtud otsustega, mis põhinevad eksperdinõuannetel, nagu on osutatud määruse (EL) nr 528/2012 VI lisa punktis 12.

(4) Koordineerimisrühma sekretariaat palus asjaomastel liikmesriikidel ja taotlejal esitada kirjalikke märkusi selle esildise kohta. Märkusi esitasid Belgia, Saksamaa, Luksemburg, Madalmaad, Ühendkuningriik ja taotleja. Vastuväidet arutati ka koordineerimisrühma koosolekul 26. septembril 2017.

(5) Kuna koordineerimisrühm kokkuleppele ei jõudnud, edastas referentliikmesriik 16. jaanuaril 2018 kooskõlas määruse (EL) nr 528/2012 artikli 36 lõikega 1 lahendamata vastuväited komisjonile. Referentliikmesriik esitas komisjonile üksikasjaliku ülevaate küsimustest, mille osas liikmesriigid ei suutnud kokkulepet saavutada, ning lahkarvamuste põhjused. Kõnealuse ülevaate koopia edastati asjaomastele liikmesriikidele ja taotlejale.

(6) 16. veebruaril 2018 palus komisjon kooskõlas määruse (EL) nr 528/2012 artikli 36 lõikega 2 Euroopa Kemikaaliameti (edaspidi „kemikaaliamet“) arvamust mitme lahendamata vastuväite kohta.

(7) Kemikaaliamet võttis oma arvamuse (2) vastu 18. oktoobril 2018.

(8) Kemikaaliameti väitel on vaidlusaluse tooteperega hõlmatud peibutussööda maitseomadused kavandatud kasutuse korral piisavalt tõendatud.

(9) Lisaks märkis kemikaaliamet oma arvamuses, et väliuuring on kehtiv, kuna see näitab töödeldud pesades sipelgate populatsiooni suuremat vähenemist võrreldes kontrollpesadega. Lisaks leidis kemikaaliamet, et taotleja läbiviidud väliuuringu tulemuste statistiline analüüs on vastuvõetav. Võttes arvesse taotluse esitamise ajal kohaldatavaid kooskõlastatud liidu suuniseid, (3) jõudis kemikaaliamet järeldusele, et taotleja esitatud väliandmete kohaselt on vaidlusalune tootepere kavandatud kasutuse korral piisavalt tõhus.

(10) Pidades silmas kemikaaliameti arvamust, on vaidlusalune tootepere määruse (EL) nr 528/2012 artikli 19 lõike 1 punkti b alapunkti i kohaselt piisavalt tõhus.

(11) Käesoleva otsusega ettenähtud meetmed on kooskõlas alalise biotsiidikomitee arvamusega,

ON VASTU VÕTNUD KÄESOLEVA OTSUSE:

Artikkel 1 Käesolevat otsust kohaldatakse biotsiidipere suhtes, mille viitenumber biotsiidiregistris on BC-LR019221-36.

Artikkel 2 Artiklis 1 osutatud biotsiidipere vastab määruse (EL) nr 528/2012 artikli 19 lõike 1 punkti b alapunktis i sätestatud tingimusele.

Artikkel 3 Käesolev otsus on adresseeritud liikmesriikidele.

Brüssel, 17. aprill 2019 Komisjoni nimel asepresident Jyrki KATAINEN

(1) ELT L 167, 27.6.2012, lk 1.

(2) Euroopa Kemikaaliameti 18. oktoobri 2018. aasta arvamus määruse (EL) nr 528/2012 artikli 38 kohase taotluse kohta seoses sipelgate vastu kasutatavate ja toimeainet 1R-trans-fenotriini sisaldavate PT 18 biotsiidipere toodete vastastikuse tunnustamise käigus lahendamata jäänud vastuväidetega („Questions on unresolved objections during mutual recognition of a PT 18 biocidal product family containing 1R-trans phenothrin for use against ants“) (ECHA/BPC/216/2018).

(3) Technical Notes for Guidance on product evaluation (2012) – Efficacy tests for product type 18 – insecticides, acaricides and products to control other arthropods and product type 19 – repellents and attractants (only concerning arthropods).

https://echa.europa.eu/documents/10162/16960215/bpd_guid_tnsg_efficacy_pt18-19_final_en.pdf/9c72241e-0eea-4f23-8e5f-f52d00a83382.